
Lady Gabriellas hemmelige liv

Liz Fielding

Oversatt av Maren K. Aaby


Liz Fielding ble født med lopper i blodet. Hun reiste til Zambia før hun fylte tjueen, «plukket med seg» sin egen helt og stiftet familie og bodde i Botswana, Kenya og Bahrain – med lange stopp for å se alt som var å se innimellom. Reisen endte i en liten, walisisk landsby omgitt av disige åser, og nå er det pennen som reiser. Når hun ikke skildrer livet og kjærligheten til sine romanskikkelser, graver hun i hagen, leser favorittforfattere og lar tankene vandre: tenk om …?


FØRSTE KAPITTEL

– Lady March?

Ellie var så tørr i munnen at tungen satt som limt fast i ganen. Dette var en gedigen tabbe. Hun var ingen «lady». Hun skulle ikke være her. Hun burde tilstå øyeblikkelig  …

– Jeg beklager at jeg lot deg vente, fortsatte Jennifer Cochrane, – men det var krise i trykkeriet.

Ellie som ikke fikk frem ett ord, prøvde å smile. Selv om hun hadde møtt frem i lånte klær, med fjongt oppsatt hår og mer sminke enn hun normalt brukte på en måned, hadde hun innerst inne vært overbevist om at hun ville bli møtt med fordømmelse og beskyldninger om lureri straks hun satte foten over terskelen i lokalene til magasinet Milady.

Hun hadde aldri tenkt at det skulle gå så langt.

Hun hadde aldri trodd at det var mulig å komme så langt.

Hun ville aldri ha vært her hvis det ikke var for latterhylene fra skrivesirkelen over hennes bidrag til damebladhistorier om fine fruers hverdag med firehjulstrekker, barn, sladder og shopping.

Hun hadde bestemt seg for å vise dem  … vise seg selv, kanskje  … at selv om hun muligens bommet på magasinets målgruppe, så var hun profesjonell nok til å skrive om hva som helst.

Og det hadde hun gjort.

Hun leste et dusin eldre utgaver av magasinet for å finne et hull hun kunne fylle, og resultatet var «Lady Gabriellas dagbok».

I tråd med magasinets litt tørre overklassetone diktet hun opp episoder fra livet til en kvinne med tre barn, flere veloppdragne hunder og all verdens tid til å hengi seg til interiørdesign, hage, selskapelighet og verv i viktige komiteer. «Lady Gabriella» var selvfølgelig gift med en mann som hadde midler nok til å betale for alt sammen.

Sannheten var at hun koste seg da hun skrev det, og frydet seg over å leve et helt annet liv selv om det bare var på papiret. Hun hadde ingen problemer med å leve seg inn i rollen som husets frue, selv om hun i virkeligheten bare passet på det mens eieren var bortreist.

Og så, siden hun først hadde tatt seg bryderiet med å skrive det, sendte hun det til magasinet sammen med noen av sine egne strektegninger  … et utsnitt av det lille tårnet i enden av huset, katten i den dype, buede vindusnisjen, et lite barn (lady G’s yngste)  … og regnet med å få et raskt takk-men-nei-takk-brev sammen med den adresserte returkonvolutten hun hadde lagt ved. Hun hadde fått tilstrekkelig mange til å kjenne prosedyren. Men hvis du ikke prøver, hvis du aldri forfølger en drøm, bare lar sjansene gli forbi, hva er så poenget?

Hun burde ha stoppet da brevet som var adressert til lady Gabriella March, kom med en invitasjon til en liten «prat». Det skulle hun ha tatt med til skrivesirkelen som bevis på at hun kunne. Det var bare det at det ikke var noe bevis.

Dette var den ene sjansen hun fikk til å snakke med redaktøren av et berømt om enn for nedadgående magasin  … og derfor var hun her, på kontoret til Jennifer Cochrane. Den middelaldrende kvinnen førte seg og snakket med en uttale typisk for overklassen, og som sto i stil til de klassiske klærne  … inkludert det obligatoriske doble perlekjedet. Med andre ord: en fryktinngytende kvinne.

Ytterst motvillig hadde den like fryktinngytende søsteren hennes, Stacey, hjulpet til med å skape lady Gabriella March for en dag, og nå måtte hun konsentrere seg om å sette koppen rolig fra seg uten å søle halve innholdet over søsterens designerdrakt, og deretter reise seg pent opp og uanstrengt krysse det teppebelagte gulvet på sinnssykt høye heler  … også søsterens  … uten å gå på trynet.

Det var for sent å snu, her var det bare å stå løpet ut. Pust dypt  … konsentrer, formante hun seg selv. En fot foran den andre, hun klarte da å flytte bena om ikke annet. Husk at du er adelsdame og ingen vanlig husmor  … Hun rakte frem hånden. – God dag, mrs Cochrane.

Hun var overbevist om at hun både så ut som og hørtes ut som Eliza Doolittle på Ascot  … like før hun banner  …

Men mrs Cochrane så ikke ut til å merke at noe var galt, tvert imot. Hun smilte varmt og geleidet henne bort til en hyggelig sofagruppe.

– Vi er travle kvinner begge to, lady March, så jeg skal ikke kast bort tiden. Jeg likte dagboknotatene du sendte. Og tegningene du brukte for å illustrere dem.

– Er det sant? Oi, hun glemte å svare kjølig. Men hun hadde aldri vært ansikt til ansikt med noen redaktør før, enn si hatt en «prat» med en av dem. Hun prøvde å dempe det brede gliset og få hjertet til å slå normalt. – Takk skal du ha.

– Tegningene er deilig spontane, som om du bare drodler noe du tenker på i øyeblikket.

– Å, men det er det jeg gjør, utbrøt hun og stønnet innvendig da mrs Cochrane smilte. Dette var tydeligvis ikke måten å gjøre det på  … Så, i et forsøk på å redde situasjonen: – Jeg hadde planer om å begynne på kunstskole  …

Noe som var sant. Men fornuften var rotfestet i hennes familiegener, og hun hadde innsett verdien av en solid utdannelse i pedagogikk. Den kunne hun bruke hele sitt yrkesaktive liv. Den ville passe til ekteskap, barn.

Hun trakk på skulderen  … og funderte et øyeblikk på om en ekte lady trakk på skulderen  … og lot mrs Cochrane trekke konklusjonen.

– Men så valgte du mann og barn i stedet, nikket mrs Cochrane anerkjennende. – De fleste unge kvinner i dag ønsker visst ikke å etablere familie før senere.

Til alt hell satt hun og stirret på tegningene som lå spredt på bordet foran dem, og det ga Ellie sjansen til å ta seg inn igjen.

Hun tok opp den der bare noen få streker antydet bestrebelsene med å løfte enden fra gulvet for å ta de første skrittene.

– Dette er Chloe? Din yngste?

Ellie så på tegningen. Det var datteren til en av kvinnene hun arbeidet hos for å overleve, og var tegnet etter hukommelsen uten nærmere ettertanke.

Hvordan hadde hun fått til det der?

– Sjarmerende, sa mrs Cochrane uten å vente på svar. Så: – Jeg snakker rett ut, lady March  …

– Gabriella, er du snill.

– Gabriella. Jeg har vært på jakt etter en som kan skrive en fast livsstilsspalte. Det viser seg at det er vanskelig å finne en skribent som treffer vår målgruppe.

Ellie ble ikke overrasket over å høre det, for ingen født etter 1950 skrev slik.

– Det var alltid et spørsmål om stil. Mangel på seriøsitet. Hun smilte. – Seriøsitet er alt.

– Absolutt, klarte hun å få frem, samtidig som hun ønsket at gulvet ville åpne seg og sluke henne der og da.

– Jeg er selvfølgelig ikke interessert i det temmelig utdaterte dagbokformatet.

Som var den eneste grunnen til at hun hadde valgt det. Og, fra å ha bedt til hvilken skytshelgen det nå enn var som passet på nykommere som henne og sørget for at de falt i rett hull, ble hun plutselig sint. Hvorfor i all verden be henne dra hele veien til London for en «prat» om arbeidet hennes, når det ikke var det de ville ha?

– Jeg vil ha det litt mindre formelt  … vi trenger noe som treffer yngre kvinner. Din stil er frisk og levende, og den har noe respektløst over seg, som er helt slående.

Alt det hun hadde anstrengt seg til det ytterste for å skjule  …

– Det jeg vil foreslå for deg, er et fast bidrag basert på egne erfaringer fra selskapslivet, husholdningen, små episoder fra hverdagen. Ikke dagbok som sådan, mer som en samtale med leseren. En prat over kaffekoppen, eller lunsj med en venninne.

Det lød perfekt  … bortsett fra at hun ikke hadde hverken ektemann eller oppfinnsomme smårollinger. Hun hadde funnet dem opp, spunnet videre på personene hun traff gjennom jobbene hun tok for å overleve  … Når det gjaldt selskapslivet, hadde hun knapt mer erfaring enn å plukke opp telefonen og bestille pizza.

Og hva pokker var husholdning mer enn vanlige gjøremål?

– Mitt forslag er som følger: En foreløpig kontrakt på seks måneder til standard honorar, og så, hvis responsen fra leserne blir som jeg tror, tar vi en ny prat. Lyder det interessant?

Dette var, tenkte Ellie, det nærmeste hun kom sitt verste mareritt. Når hun endelig fikk en fot innenfor og en smule anerkjennelse som forfatter, så var det basert på løgn.

Hun kunne ikke gjøre det.

– Jeg regner med at du trenger litt tid for å tenke over forslaget? sa mrs Cochrane da hun ikke svarte med det samme.

Kunne hun?

– Kanskje du vil diskutere det med din mann? prøvde hun seg.

– Min mann? Bare å høre ordet uttalt på en så dagligdags måte, vippet henne nesten av pinnen. – Nei, fikk hun endelig frem. – Det er ikke nødvendig.

Sean lo sikkert, hvor han nå enn befant seg, men han oppmuntret henne også. – Vis dem at du kan, Ellie. Gjør den ballongferden  …

Mrs Cochrane likte det hun hadde skrevet. Hun gjorde kvinnen en tjeneste om hun sa ja. Og hun ville få betalt for å skrive  … det var bevis på hun ikke bare var en umulig dagdrømmer, slik foreldrene og søsteren påsto. Hun kom til å få noe hun kunne vise til en agent. Og hun hadde jo bare skrevet under et slags psevdonym. Det gjorde folk hele tiden.

Men kanskje hun ikke behøvde det  …

– Kanskje, foreslo hun, – de yngre leserne tar avstand fra tittelen? Kanskje jeg bare skal skrive som Gabriella March?

Vær så snill, vær så snill  …

Redaktøren tenkte seg om i ti sekunder før hun ristet på hodet. – Lady Gabriella oser av klasse. Så: – Er det din manns tittel, eller din egen?

– Det siste, sa hun fort. Det innebar sikkert at det ikke betydde noe. Bortsett fra at mrs Cochrane så ut som hun ventet på en nærmere forklaring, og at Ellie plutselig fikk fornemmelsen av at hun hadde svart feil. Men det var for sent nå, og etter å ha foretatt et mentalt sprang fra «jeg kan ikke gjøre det» til «hva er problemet?», lot hun det stå til.

Dette var en engangssjanse, og ingen visste bedre enn henne at den måtte gripes med begge hender.

Hun fikk bekymre seg om barn og husholdning senere. Det fantes bøker. Internett  …

Når det gjaldt ektemannen hennes  …

Et kort øyeblikk ble Ellie overmannet av bunnløs sorg og ensomhet. Hvordan kunne hun gjøre dette  …? Late som  …

– Tilbake til avtalen, sa mrs Cochrane da hun skjønte at hun ikke fikk vite mer om «tittelen», og innen hun var ferdig med å forklare det tekniske rundt månedlige bidrag, inkludert lengder og leveringsfrister, hadde Ellie kommet til seg selv igjen.

– Vi ber deg sende to eller tre illustrasjoner til hver spalte. Klarer du det?

Illustrasjoner var det minste problemet. Hun tegnet like lett som hun pustet  … hadde alltid gjort det  … tenkte ikke på det engang.

– Det er ikke sikkert vi bruker alle sammen, men det gir desksjefen noe å velge mellom. Du får selvfølgelig ekstra betalt for hver tegning vi bruker.

Betalt for tegninger?

– Dessuten kunne jeg tenke meg denne tegningen av huset ditt som signatur for spalten, fremfor et portrettfotografi av deg.

Hennes hus.

Det var huset hun passet for en bortreist, gammel akademiker som forsket på et eller annet glemt språk i et land langt borte.

– Håper ikke det skaper noe problem for deg? Det er selvsagt at du ønsker en viss grad av anonymitet, ikke sant?

– Fint, sa hun. Det som hadde vært et problem, hadde vært om de forlangte bilde av henne. Det ville ha avslørt henne med en gang, og hun var ikke sikker på om mrs Cochrane ville more seg over å oppdage at lady Gabriella slett ikke var noen overklassefrue, men Ellie March, en hardtarbeidende rengjøringshjelp.

Tegningen derimot, var ikke annet enn en stemning. Tårnet, et vindu eller to, en terrasse. Det kunne være hvor som helst.

– Jeg synes det er en storartet idé.

*

– Vel, hva ville hun? Stacey forlangte et svar da hun leverte drakten og skoene.

– Ha meg til å skrive en månedlig livsstilsspalte for magasinet.

Ellie nøt synet av hakesleppet hos den flinke, vellykkede storesøsteren sin.

Det varte ikke lenge.

– Du fleiper, ikke sant? Så, da hun skjønte at det kanskje var vel brutalt: – Jeg mener, det er jo latterlig. Du har ingen livsstil. Sant å si har du vel ikke noe liv i det hele tatt.

– Sant nok, sa Ellie, og klarte så vidt å legge ansiktet i de rette foldene. – Du glemmer bare én ting. Jeg skriver fiksjon. Jeg finner på historier.

*

– Er boken god?

En dyp, fløyelsaktig stemme trengte seg gjennom den kalde tåken over heden i Yorkshire, og trakk Ellie tilbake til det tjueførste århundret.

Det var kanskje like bra.

For å holde støvtørkingen under kontroll i det digre, gamle huset hun passet på mens eieren var borte, fulgte hun et system, og i dag var det bibliotekets tur. Dessverre hadde hun oppdaget en hel hylle med gamle romantiske romaner øverst, oppunder taket, og dermed glemte hun alt som het støvtørking.

Men igjen, det var ikke bare bra, heller.

Det er ikke lurt å bli skremt når man befinner seg på toppen av en høy gardintrapp. Enda verre er det å befinne seg øverst i en slik smal stige som brukes i biblioteker, og som har en tendens til å gli for et godt ord. Det er rett og slett å be om problemer. Og det var akkurat hva Ellie gjorde.

Å miste balansen seks fot over gulvet er ille nok, men forsøket på å gjenvinne balansen fullendte katastrofen da hendene holdt fast i en hyllekant mens føttene fulgte stigen som gled i motsatt retning.

Et kort øyeblikk trodde hun at hun ville klare det.

Men hun oppdaget fort at fysikkens lover var sterkere enn henne.

Det var umulig å holde seg fast med hendene mens føttene fortsatte å gli i motsatt retning. Fingrene og hyllekanten skiltes.

Heldigvis  … eller uheldigvis, alt etter ståsted  … tok den som hadde satt det hele i gang, støyten for fallet.

Hvis hun hadde vært en av de hjemløse heltinnene i romanene på øverste hylle  … eller like gjerne fra et av hennes egen bunke med upubliserte manuskripter  … ville hun nå ha falt elegant i hans armer, og den stakkars mannen trengte ikke å kaste mer enn ett blikk på henne før han var håpløst forelsket. Det måtte selvfølgelig flere hundre sider med forviklinger til før han til slutt erkjente det overfor seg selv, siden menn har en tendens til å være noe uklare når det handler om kjærlighet.

I og med at dette var virkelig, og siden hun var relativt solid bygget i forhold til en gjennomsnitts heltinne i romantikken  … og hvem var ikke det?  … falt hun ned på ham som et lass murstein.

Og for sikkerhets skyld fulgte Emily Brontë etter og ga ham et velrettet slag om ørene med sin solide skinninnbinding.

– Idiot, sa hun. Men hun var fortumlet etter fallet, og det var ikke noe kraft i utbruddet. Hun trakk pusten og prøvde på nytt. – Idiot!  … Mye bedre  … – Du kunne ha drept meg! Så, fordi han på mystisk vis hadde gått gjennom låste dører i huset hun passet på: – Forresten, hvem i helvete er du?

I samme øyeblikk var hjernen på plass igjen  … og den sa at innbruddstyver ikke har for vane å utveksle lesererfaringer med ofrene sine. Sannheten traff henne som et knyttneveslag.

Det fantes kun én mulighet.

Doktor Benedict Faulkner.

Den doktor Benedict Faulkner hun passet på huset til.

Den doktor Benedict Faulkner som etter alle solemerker skulle befinne seg på den andre siden av kloden, fullstendig oppslukt av delt infinitiv i et for lengst glemt språk.

Den doktor Benedict Faulkner som ikke var ventet hjem før om ni måneder.

Ved nærmere øyesyn så hun straks at han var en eldre utgave av den pene tenåringsgutten i svart hvitt på pianoet i dagligstuen. Fotografiet hun alltid ga en ekstra omgang med støvkluten.

Eldre, men definitivt ikke aldrende.

Hun hadde av en eller annen grunn fått det for seg at han gikk i tweed, hadde briller og lute skuldre etter alle årene bøyd over gamle manuskripter.

Det stemte ikke.

Bortsett fra tweedjakken kunne mannen som lå under henne, like gjerne ha kommet rett ut av hennes egne historier, de søsteren omtalte som «eventyr for voksne».

Hun var bare nedlatende  … og uvennlig. Stacey, den vellykkede advokaten, var så tvers igjennom praktisk og nøktern at det nesten var ubegripelig at de var søstre  … men Ellie var kjempebegeistret for benevnelsen, for det var bare kjedelige, fantasiløse mennesker som vokste fra eventyr.

Og å falle rett oppå en mann med slik heltepotensial, var intet mindre enn eventyr … skjønt, i eventyrene gjorde det vel ikke fullt så vondt?

Men blås i det.

Slike sjanser kom ikke ofte i hennes liv  … les aldri  … noe som talte for å gjøre mest mulig ut av det. Som research. Men typisk nok, i stedet for at hun lå halvt bevisstløs i armene hans, med kinnet presset mot den maskuline brystkassen der hjertet hoppet over et slag da neseborene hans ble fylt av lavendelduften fra det utslåtte håret hennes, lå hun slengt over ham som en fisk på land.

Hun stønnet og prøvde å finne igjen sitt gamle, slagferdige jeg.

Men her gjaldt det å tenke seg om. Dette var en katastrofe! Hvis han var hjemme igjen, trengte han ikke henne til å passe på huset, og hun ville ikke ha noe sted å bo.

Hun ville ikke ha huset hans som inspirasjonskilde for den månedlige spalten i Milady.

Plutselig gikk det opp for henne at han ikke hadde reagert på det ukvinnelige utbruddet hennes, eller forlangt å få se identifikasjonspapirer. Hun kikket nærmere på ham  … det var ikke noe poeng i å late som hun dånte. Selv om han hadde vært ved bevissthet, hadde hun spolert den muligheten  … I samme sekund ble alle forvirrede tanker og inntrykk samlet i en eneste følelse.

Bekymring.

– Doktor Faulkner? Er alt i orden?

Han så ikke særlig bra ut.

Øynene var lukket, og han så litt gulaktig ut. Som om han var blek under brunfargen.

Hun var sikker på at hun ikke hadde drept ham. Under hånden sin  … som på mystisk vis lå flatt mot brystet hans innenfor jakken  … kjente hun hjerteslag i en jevn rytme. Det var imidlertid mulig at hun, eller helst Emilys solide skinnrygg hadde slått luften ut av ham.

– Doktor Faulkner?

Han beveget på munnen, og det var oppløftende, men det kom ikke en lyd. Det var ikke oppmuntrende.

Hun prøvde å tenke på Florence Nightingale  … ikke på den økende erkjennelsen av at det gjorde vondt både her og der  … og løftet hodet for å se bedre.

– Hvor gjør det vondt?

Hun fikk knapt et grynt til svar.

– Jeg beklager, men jeg hørte ikke.

– Jeg sa, gjentok han gjennom sammenpressede tenner, fortsatt med lukkede øyne, – at det ønsker du ikke å vite.

Hun rynket brynene.

– Bare flytt det fordømte kneet  …

– Hva? Ellie lente seg bakover, noe som avstedkom et høylytt smertestønn. Da gikk det opp for henne nøyaktig hvor kneet hennes var plassert, og hun skyndte seg å presse hendene mot brystkassen hans for å løfte seg selv vekk. – Beklager, mumlet hun.

Det var klart at på dette tidspunktet ville enhver oppdiktet, ekte heltinne for lengst ha tatt helten i hånden og trykket den til sitt bryst mens hun med den ledige hånden strøk vekk en honningfarget hårlokk fra pannen hans. Hvis de da ikke var i ferd med å møtes i sitt livs kyss  …

Men Ellie hadde virkeligheten rett foran nesetippen, og skjønte at ikke noe av det der ville passe seg, enn si bli godt mottatt, så hun bestemte seg for å være kortfattet. – Er det noe jeg kan gjøre?

Hun angret straks ordene var ute av munnen, men doktor Faulkner motsto enhver mandig invitt til å kysse ham. Eller kanskje han trengte all pust han kunne mobilisere for å ake seg opp i sittende stilling. Det tok sin tid, som om han var redd for at enhver bevegelse kunne avsløre en livsfarlig skade.

Hun iakttok ham, klar til å bistå hvis han trengte hjelp til å reise seg. Det var ikke direkte anstrengende. Å se på ham.

Han var  … når man så bort fra lokale skader  … langt fra en tusseladd. Eller gammel. Tvert imot fantes det ikke ett grått hår i den kraftige, solblekede manken, og hun skulle gjerne vedde på at under normale omstendigheter hadde han ikke snev av det bokaktig bleke så typisk for akademikere. Og når det gjaldt den skreddersydde tweedjakken  … så satt den som støpt over brede skuldre som like gjerne kunne ha tilhørt en av roerne på universitetslaget, og under den hadde han t-trøye og ettersittende, slitte jeans.

Og, i stil med den stilige hårmanken og den flotte kroppen, hadde doktor Faulkner et par, fantastiske blå øyne. Ellie  … fortsatt fra et rent profesjonelt synspunkt  … tenkte ut passende adjektiver. Blå som gravmyrt? Nei, for jentete. Himmelblå? Kjære vene, spar meg  … Som blå lin? Ikke dumt. Lin hadde noe solid og maskulint over seg  … men var det riktig blåfarge  …?

– Hva med deg? Doktor Faulkner avbrøt tankene hennes.

– Hva med meg? svarte Ellie, og ble nok en gang innhentet av virkeligheten.

– Hvem i helvete er du?

Så, han hadde ikke vært bevisstløs. Han hadde bare hatt så sterke smerter at han ikke klarte å bevege seg.

– Jeg er Gabriella March. Jeg jobber for søsteren din. Adele, tilføyde hun. Hvor mye hadde hun skadet ham, mon tro? – Hun ba meg passe huset ditt mens hun er bortreist, siden hun ikke er i nærheten og kan ta seg av ting.

– Passe huset? For hvor lenge?

– Tolv måneder.

Han svarte med en ed som tydelig viste at han ikke var særlig begeistret for søsterens omtenksomhet.

– Hun regnet med at du ville være borte så lenge. Jeg er sikker på at du hadde gode grunner for å komme hjem før tiden, tilføyde hun i tilfelle han tok det som kritikk.

– Holder det med borgerkrig? Så: – Hvis hun er bortreist, hvorfor ba hun deg om å passe huset for henne?

– Å, Adele har leid ut leiligheten sin. De nye leilighetene ved Quay er populære hos firmaer som trenger dem til sine ansatte. De ligger så lagelig til  … Så, da han ikke så spesielt imponert ut over den usagte sammenligningen med hans eget, gamle og upraktiske hus: – Siden hun ikke kunne være her og holde et øye med dette stedet, og siden jeg fikk problemer med husverten, er det snakk om en gjensidig tjeneste.

– Er du en av studentene hennes?

– Hva? Å, nei. Jeg er rengjøringshjelpen hennes. Og din faktisk, sa hun. – I hvert fall var jeg det før jeg flyttet inn. Nå er det en del av avtalen at jeg bor her. Adele sparer deg for utgifter.

– Hva skjedde med mrs Turner? spurte han, og syntes ikke å være interessert i å diskutere økonomi.

– Ingenting. Det vil si, en hel del  … men ikke noe ille. Hun vant i lotto, og bestemte seg for å endre livsstil.

– Skjønner. Nåvel, hyggelig for henne.

Gikk det an å være mer tilknappet?

– Har du skadet deg selv? spurte han.

Skadet seg selv? Led han av hukommelsestap? Hun hadde vel ikke gjort noe. Det var hans skyld at hun falt  …

– Da du falt, tilføyde han, kanskje han trodde hun var for uklar til å forstå. Ikke at det så ut som han brydde seg. Under de rådende omstendigheter kunne hun i grunnen ikke laste ham for det.

– Jeg tror ikke det.

– Kanskje du skulle kjenne etter? rådet han henne til.

– God idé. Ellie halte seg opp i stående og oppdaget at det venstre kneet gjorde litt vondt da hun snudde seg. Hun bestemte seg for å ikke nevne det. – Hva med deg?

Doktor Faulkner sjanglet litt da han prøvde å reise seg, og instinktivt rakte hun frem hånden for å støtte ham.

Da han overså det, lot hun som hun testet armer og ben ved å strekke dem i ulike retninger.

– Kanskje du skulle ta en tur på legevakten? foreslo hun. – For sikkerhets skyld.

– Jeg er helt fin, sa han kort. – Så hvor er hun? Adele.

Det hørtes ut til at han hadde ett og annet han gjerne ville snakke med søsteren om, som å la en fremmed flytte inn i huset hans.

– Hun er på insektjakt. I Sarawak. Eller var det Senegal? Eller det kan være at hun er på Sumatra  … Hun trakk på skuldrene. – Geografi har aldri vært min sterkeste side.

– Insektjakt?

Sannsynligvis ikke presis nok for en filolog, tenkte Ellie og skalv av uforklarlige grunner. – Hun er på jakt etter insekter. Noe mer var det ikke å si. – Hun blir bort i seks måneder. Hun slo ut med armen. – Hun ville at det skulle se ut som noen var hjemme. Med tanke på sikkerheten, la hun til. – Sette på lys. Klippe gresset. Den slags ting.

– Og til gjengjeld får du bo gratis?

– Det er en god avtale. De fleste huspassere forventer både betaling og dekning av utgifter, forsikret hun ham om, samtidig som hun forsiktig strakte på bena for å forsikre seg om at de var bevegelige, siden hun kom til å trenge dem senere. Det stakk i det ene, og hun innså at kvelden ikke kom til å bli direkte festlig. – Og de gjør ikke rent uten å bli betalt for det.

– Nei, det er jeg sikker på at de ikke gjør. Han fulgte med på de underlige bevegelsene hun foretok seg, og konkluderte med at hun rett og slett var gal. – Tror du at du lever lenge nok til å tørke støv av en hylle til?

– Det kjennes ut som jeg fortsatt henger sammen, sa hun, og skalv på nytt  … ikke fordi hun tenkte på Adele Faulkner og hennes elskede insekter, eller fordi hun håpet å bli gjenstand for litt sympati fra hans side, men fordi hun erkjente at hun hadde sluppet lett unna. Hvor lett de hadde sluppet fra det, begge to. – Hva tenkte du egentlig på da du listet deg innpå meg på den måten? spurte hun.

– Listet meg innpå? Madam, du var så oppslukt av boken du leste, at jeg sverger på at en flokk elefanter kunne ha trampet forbi uten at du merket det.

Madam? Madam?

Han bøyde seg og plukket den opp, holdt den på avstand og myste med øynene for å se tittelen. – Stormfulle høyder?

Tonefallet var like iskaldt som østavinden over heiene i Yorkshire. Han nøyde seg ikke med å drepe henne, han tillot seg også å kritisere hennes litterære smak.

– Du kan lese? spurte hun.

Ellie likte ikke holdningen hans, og bet tilbake. Hun traff tydeligvis blink  … med skepsis om ikke høflighet  … og da han så på henne med de blå øynene, ombestemte hun seg hva fargen på dem angikk.

Stål. Skifer  …

– Dersom jeg får hjelp med de lange ordene, sa han endelig, etter en så lang pause at hun måtte bøye det gode kneet.

Da svaret gled inn, gikk det opp for henne at fyren tross alt tydeligvis hadde sans for humor, og hun ventet på at et smil ville ledsage ordene, og var innstilt på å tilgi ham og smile tilbake, bare hun fikk en slags oppmuntring. Hun var ikke den som bar nag.

– Men jeg bryr meg bare hvis øvelsen har en hensikt.

Ikke noe smil.

Han klappet seg på brystlommen. – La du merke til hvor det ble av brillene mine? spurte han og rakte henne boken.

Ellie var mest fristet til å bruke den til å gi ham et nytt slag i hodet, be ham finne de fordømte brillene sine selv og gå sin vei. Men hun likte å bo i dette huset. Eller, nei. Hun elsket å bo i dette huset. Særlig når eieren var kjempelangt unna og drev med hva nå enn filologer gjorde på ekspedisjoner.

Det var noe eget ved å la hånden gli over det glattpolerte rekkverket generasjoner av hender hadde pusset og berørt. Over å få den antikvariske oppvaskkummen til å skinne, vel vitende om alle kvinnene som hadde stått der med såpeskum til albuene og skrubbet tallerkener for noen få skilling i uken. Over å sove i det lille, runde tårnværelset som en fremadstormende, viktoriansk kjøpmann hadde bygd på huset for å gi det et skinn av klasse.

Det var så synd at doktor Faulkner ikke hadde holdt seg hvor han nå enn var. For mens søsteren hans var glad for den gjensidige avtalen, var det tydelig at han ikke var begeistret over å bli belemret med en levende helserisiko i huset.

Kanskje  … vær så snill  … han bare var hjemom en kort tur. Her i dag, borte i morgen.

Kanskje  … mer sannsynlig  … var han ikke det, og siden hun bare hadde et håndtrykk som bevis på avtalen, og ingen skriftlig kontrakt, hadde hun bare Adeles ord på at hun ikke ville bli kastet ut på et øyeblikks varsel.

Hun var klok nok til å holde munn. Og fordi det var lettere  … og sannsynligvis smartere  … enn å stirre ham i senk, lot hun øynene vandre rundt i rommet på utkikk etter brillene hans. Hun så dem under et bord med stabler av akademiske tidsskrifter.

Det var slike ultramoderne briller uten innfatning, bare med et par hull i glassene for å holde dem sammen. Da hun plukket dem opp, falt brillene fra hverandre.

Benedict Faulkner sa ikke noe, men gikk bort til en skuff, tok opp et par identiske briller og la dem på skrivebordet.

Holdt det med brede skuldrer og blå øyne? funderte Ellie. Kunne en mann være en ekte helt hvis han ikke hadde sans for humor?

Det virket ikke lovende, men i rettferdighetens navn visste hun at heller ikke Emily B var like populær hos alle. Hun slapp de ødelagte brillene ned i forklelommen, og bestemte seg for å la tvilen komme tiltalte til gode. – Jeg vet jo at ikke alle er like begeistret for Emily Brontë.

– Heathcliff, nikket han, – er psykotisk, og Catherine Earnshaw er svakere enn en lavenergipære.

Litt vel kynisk, tenkte hun, men ville ikke argumentere imot. – Men hva med lidenskapen, da?

– Han er psykotisk lidenskapelig, og hun er lidenskapelig uklar? foreslo han.

Hun skjønte at denne samtalen ikke førte noe sted, så i stedet for å svare, henledet hun oppmerksomheten på selve boken for å vise at hun var en nyttig tilvekst til husholdningen. – Dette er en fin, tidlig utgave, doktor Faulkner. Det er mulig den er ganske verdifull.

Han skottet opp på hyllen der hun tilsynelatende hadde tørket støv, og trakk på skulderen.

– Den tilhørte sannsynligvis oldemoren min, sa han uten å gå nærmere inn på hvorvidt det gjorde boken til en kjær eiendel eller om han ga blaffen i både oldemoren og hennes smak. – Hun som rømte med en fattig poet.

Merkelig. Selv om han fortsatte å si ting som var ment å ta motet fra henne, merket Ellie at det ikke bare unnlot å ha sin tiltenkte virkning, men at hun tvert imot ble positivt stimulert av ordene.

– Som Elizabeth Barrett? spurte hun. Det måtte jo ha ligget en god grunn bak hvis oldemoren hadde rømt fra et behagelig hjem. Kunne det ha vært en ektemann som manglet humor?

– Var Robert Browning fattig?

– Ville det ha gjort noen forskjell?

– Hva tror du?

Skjønner. Han var kyniker.

– Jeg tror, når jeg tar tykkelsen på støvlaget der oppe med i betraktningen, at oldemoren din sannsynligvis var den siste i verden som brukte støvkost på øverste hylle.

For å understreke hva hun mente, åpnet hun boken og slo den hardt sammen, hvorpå støvet virvlet som en sky rundt hele henne.

Doktor Faulkner reagerte ikke  … ingen klapp på skulderen eller iling etter vann der i gården nei. Tvert imot holdt han seg på trygg avstand til støvet la seg, og så plukket han opp støvkluten og rakte den til henne.

Ellie brukte den til å tørke omhyggelig av boken.

– Bøker, sa hun alvorlig, – burde man tørke støv av minst en gang i året.

– Å? Var det det du holdt på med?

Kom det et litt mildere drag over ansiktet hans? Ikke noe i nærheten av et smil, men en anelse bevegelse i ansiktsmuskulaturen?

– Støvtørking? la han til.

Nei, ingen varme. Bare sarkasme. Han var en sarkastisk kyniker.

Uten humoristisk sans.

Heldigvis, før hun rakk å si noe som garantert ville ha gitt henne et enormt åpent rom der hun burde ha tak over hodet, slo klokken på peishyllen, og i ekte forskrekkelse utbrøt hun: – Herregud! Viser den klokken riktig? Hun kikket på armbåndsuret sitt og konstaterte at den faktisk var ti minutter for langsom. – Jeg mister tidsbegrepet når jeg tørker støv av gode bøker.

– Kanskje du burde spare energien din til noe som ikke distraherer like mye?

– Nei da, det går bra. Jeg er innstilt på å lide, sa hun overbevisende, og snudde seg for å fullføre det hun hadde begynt på, selv om bena hennes ikke syntes å like tanken på å klatre opp en gang til. – Jeg liker ikke å forlate noe halvgjort.

– Prisverdig det, men jeg ville sette pris på om du ventet til en annen dag. Jeg må ta noen telefoner.

Ellie lot som hun ikke hørte. Hun aktet ikke å skygge unna som en hvilken som helst student  … skjønt, hun hadde aldri hatt en foreleser som var like kjekk som Benedict Faulkner. I stedet konsentrerte hun seg om å fullføre det hun hadde begynt på.

– Skal du holde på mye lenger, miss March? spurte han etter en stund.

Det var også en måte å holde avstand på, for hvor mange tiltalte noen under femti med «miss» nå lenger? Skjønt, hvis alternativet var «madam», foretrakk hun «miss».

– Mitt navn er Gabriella, minnet hun ham på. Det var hennes måte å holde avstand på. Alle vennene hennes og arbeidsgiverne kalte henne Ellie. Gabriella var forbeholdt spesielle tilfeller. Gabriella March skulle det lyse i gull på forsiden av hennes første roman. Hun var ferdig og gikk ned stigen  … slik man skal gå ned fra en stige  … og tilføyde: – Og det er mrs. Mrs Gabriella March.

Han tok av seg brillene og snudde seg for å se på henne. Nå hadde hun oppmerksomheten hans. – Mrs? Er det to av dere?

Hun stivnet. – Nei. Bare meg. Hvis det blir for vanskelig, er det kanskje lettere å si Ellie.

Hun kunne være sarkastisk hun også.

– Ellie?

– Se  … det var ikke så vanskelig, var det vel?

Som ventet fulgte han det ikke opp med å be henne kalle ham Ben.

– Jeg, hm, lar deg være i fred nå. Hvis det ikke er noe annet du vil jeg skal gjøre?

Uttrykket hans røpet at han syntes hun allerede hadde gjort mer enn nok, men han begrenset seg til å svare: – Ingenting. Takk  … Ellie.

Hun merket at han tvang seg til å bruke fornavnet hennes. Hva var egentlig problemet hans? Det var jo ikke det at hun hadde flørtet vilt med ham. Enda så kjekk han var, med eller uten humoristisk sans, hadde hun ikke tenkt å by seg frem. I hvert fall ikke med vilje. Ikke hvis hun hadde planer om å bli boende  … og det var jo store sjanser for at han bare var hjemom en tur.

– Ta det du trenger i kjøleskapet, sa hun. – Melk, egg  … Og da det ikke utløste verken svar eller takksigelser: – Godt. Vel, jeg ser deg kanskje senere.

Doktor Benedict Faulkner kunne styre sin begeistring for den tanken.

*

Ellie tvang seg til å overse den loslitte ryggsekken som lå henslengt på kjøkkengulvet. Den var sannsynligvis full av skittentøy, og hun klødde i fingrene etter å putte det i vaskemaskinen, men klarte å styre seg.

I stedet tørket hun vekk litt vannsøl under tørkestativet på oppvaskbenken, omarrangerte hageblomstene hun hadde satt i en mugge i vindusposten og ordnet rekken med gamle støvler i våtrommet. Det var like vanskelig hver gang hun måtte forlate dette huset. Det ble så ensomt, som om det trengte henne.

Noe som var komplett latterlig.

Hva det trengte, tenkte hun, var et par som ville elske og ære huset og fylle det med barn. En ordentlig familie som bringer liv i stille rom, barn som spiller Gubben Noa på pianoet og bygger hytte i den overgrodde hagen. En kvinne med tid og kjærlighet nok til å omskape huset til et hjem. En som lady Gabriella og den tenkte familien hennes som hun hadde beskrevet for Miladys lesere de siste månedene. Åtte år gamle Oliver, seksåringen Sasha og lille Chloe. Og en maskulin bakgrunnsfigur hun hadde elsket, giftet seg med, mistet  … dette var ikke hans sted  … men en helt annen manns, en hun frem til nå hadde unnlatt å kikke nærmere på  …

Nok. På tide å gå. Hun stanset bare litt for å se om noe kunne gjøres for den pjuskete stemorsblomsten i urnen utenfor kjøkkendøren  … nok en ting som så ut til å ha blitt forsømt siden doktor Faulkners oldemors dager.

*

Ben Faulkner sto ved de spissbuede vinduene i arbeidsværelset sitt og så hvordan Ellie forgjeves prøvde å sette seg opp på en vaklevoren, gammel sykkel, antagelig en slik som oldemoren hans hadde brukt. Den vidløftige oldemoren, som leste romantiske historier og lagde skandale.

Hvis hun hadde vært der fortsatt, tenkte han, hadde hun sikkert brukt jeans med lav linning og krympet t-trøye, og så hadde hun sikkert hatt gullring i navlen. Vel var Ellie March en fare for enhver mann som kom i skade for å nærme seg stigen hun balanserte øverst på, men i tillegg kledde hun seg på en måte som gjorde henne til en fare i trafikken.

Han lukket øynene og gjenopplevde øyeblikket da han åpnet døren og så hvordan hun kastet bort arbeidsdagen med nesen i en bok. Det var som om tiden var skrudd tilbake.

Han ristet på hodet av sine egne dumme tanker.

Natasha hadde noe overjordisk, nordisk vakkert over seg, og sto for noe helt annet enn den mer fysiske Ellie March noensinne ville komme i nærheten av.

Og Tasha hadde ikke kastet bort tiden på røverromaner fra attenhundretallet, men ville ha lest Jevtusjenko, eller Turgenjev. På russisk.

Hvorfor kunne ikke søsteren hans passe sine egne saker? Hva hadde hun bundet ham til? Hva det enn var, måtte han gi kvinnen en rimelig lang nok tid til å finne et nytt sted å bo.

Det kunne ta uker, tenkte han mens han hevet og senket skuldrene, og vred på seg for å løsne på musklene som hadde fått seg en trøkk da hun falt oppå ham. Før hun lå der som en myk kvinnebylt, som svar på enhver manns våte drøm, med hånden mot hjertet hans og håret som kilte ham på kinnet, duftende  … alt som vekket begravde minner.

Han hadde holdt øynene lukket i et forgjeves forsøk på å hindre minnene i å komme til overflaten. Han hadde låst dem inne igjen nå, ville dytte dem vekk, være her.

Dumme, dumme  …

Det var tross alt noe varmt i Ellies glitrende, brune øyne, noe som vekket til live det han lenge hadde trodd var dødt. Noe han slett ikke ønsket å vekke til live igjen.

Han tvang seg til å erkjenne at dette var virkeligheten og ikke en fager fantasi på grunn av jetlag, og la merke til hvordan hun prøvde å sykle med bare ett ben mens det andre hang stivt rett ned, og da det mislyktes og sykkelen falt over ende, så han hvordan hun ga den et spark.

Det var tydeligvis dumt gjort.

Det var det han skulle ha gjort, tenkte han da han styrtet ut døren. Han skulle ha snudd og gått sin vei mens han hadde sjansen.

*

– Hvorfor sa du ikke at du slo kneet?

Ellie så at doktor Faulkner kom strenende over plenen på de lange, pene bena sine, og synet fikk henne til å glemme smertene for et ørlite øyeblikk, men ikke lenge nok til at det ville ha fått henne til å rødme om hun ble klar over det. Dessuten gikk det over straks han åpnet munnen, for da ble det klart at han slett ikke var noen ridder i skinnende rustning.

Hun trakk så vidt på skulderen.

Greit nok at hun ikke var noen Guinevere, men han kunne vel vise litt sympati likevel, i stedet for irritasjon, men det var antagelig hans standardreaksjon på hennes nærvær.

Hva var problemet hans?

Hun hadde ikke gjort noe for å komme i veien for ham. Det var jo tvert imot han som hadde kommet i veien for henne. Det var han som var på feil sted til feil tid, ikke hun.

– Min mor lærte meg at diskresjon og tapperhet er to sider av samme sak, sa hun. – Det forekom meg å være korrekt å anvende mors råd.

– Det hadde vært mer nyttig om hun hadde lært deg hvor farlig det er å dagdrømme på toppen av stiger, svarte han.

Ellie fulgte ham med øynene mens han plukket opp sykkelen og satte den inntil veggen, der ingen ville snuble i den.

Hallo! Jeg er her! Sammenkrøpet av smerte i innkjørselen  … nåvel, det var kanskje litt i drøyeste laget, men likevel, det er meg du skal plukke opp og  …

Eller kanskje ikke.

Etter å ha satt fra seg sykkelen i trygg avstand, kom han bort til henne.

– Klarer du å stå? spurte han.

– Det er jeg bare nødt til, hvis jeg ikke har tenkt å bli liggende her resten av kvelden.

Hun klarte å komme med «så-dum-du-er» svar hun også.

Men da hun prøvde å reise seg. – Vent! sa han. Hun kikket opp.

– På hva? Julen?

Han svarte ikke, men rakte henne begge hender.

Bedre. Spesielt siden det var slike hender som en romantisk forfatter forventet å se hos helten. Ikke bløte og konturløse som hos akademikere flest. Men brede håndflater. Lange fingrer. Kraftige tomler. Dessuten med træler, arr og småkutt, og noe som kunne se ut som brannsår.

Det virket nesten feil å legge hennes egne, velstelte i dem, men det var en vennlig gest, og det ville være uhøflig å nekte, så hun grep dem. Han trakk henne opp uten å gi inntrykk av at han halte en sekk kull opp fra kjelleren, og et ørlite øyeblikk følte hun seg som en tander heltinne.

Helt til det nok en gang kom ord over leppene hans.

– Nå, hvordan er det? spurte han kort. – Kneet ditt?

– Fint, sa hun og kjente ikke noe smerte. Så gikk det opp for henne at hun stirret opp på ham i stedet for å teste kneet, og hun skyndte seg å tilføye: – Takk skal du ha. Og slapp hendene hans.

Hun trodde at det ville gå bra, helt til hun vred seg rundt for å få tak i sekken. Det fikk henne til å gispe av smerte.

– Så bra altså? sa han, og grep henne i albuen for å støtte henne da kneet sviktet.

– Lure greier, knær, sa hun, og snappet etter luft. Det var kneet, ikke mannen. Hun likte ham ikke. Hun var ikke så overfladisk. Hun krevde en viss standard, og den handlet om vennlighet mer enn solbleket hår og kjeveben som kunne skjære ost. – Fint når jeg holder det rett, ikke like greit å bøye. Men det blir nok bra igjen.

– Det gjør det helt sikkert.

Det var i hvert fall sarkastisk sagt.

– Hvor skal du? spurte han.

– Hva? Å, til rådhuset i sentrum. Det er mottagelse der for Handelskammeret.

– Er du medlem av Handelskammeret?

Hun stirret på ham. Tullet han? Det var umulig å si ut fra ansiktsuttrykket hans. – Nei, svarte hun, og tok sjansen på at han ikke tullet. – Jeg er til stede i kraft av min profesjon. Han så uforståelig på henne. – Som servitør, forklarte hun. – Drinker, kanapeer  …

– Ja visst. De blå øynene så tankefullt på henne. – Om du ikke har noe imot at jeg nevner det, så forekommer det meg at kleskoden ikke helt stemmer. Hva har skjedd med den lille svarte kjolen og det hvite forkleet?

– Til din informasjon, doktor Faulkner, så ligger det i sekken. I hvert fall den moderne varianten, svart bukse og svart skjorte. – Sammen med nettingstrømper og hofteholder, sa hun prøvende. Det var grenser for hva hun tålte. – Politiet har forbudt meg å bruke det når jeg sykler, tilføyde hun, dette skulle han få igjen. – Og apropos det, sa hun og fisket opp mobiltelefonen. – Jeg må ringe etter taxi.

– Hva? Det var andre gangen hun klarte å fange hele oppmerksomheten hans. Hun begynte å like det. – Du kan ikke mene på fullt alvor at du har tenkt å gjennomføre den jobben? Du har vel en vikar?

– Jeg er vikaren, sa hun, og bladde seg nedover i telefonlisten. Serveringsdame under mottagelser sto nederst på listen over favorittjobber  … sammen med rengjøring av stekeovner. – Og jeg kan ikke svikte Sue.

– Hvorfor ikke? spurte han. – Hvem er Sue?

– Min beste venninne, selv om vi er stikk motsatte som typer  … Hun fant nummeret hun lette etter, og trykket på «slå nummeret». – Det er derfor hun er leder for Busy Bees, mens jeg er den hun betaler for å svinse smilende rundt med brett fylt med drinker og kanapeer.

– Ikke i kveld.

– Vel, det er mulig at å svinse er å strekke det litt langt i kveld, innrømte hun. – Pokker, det er opptatt.

– La det være! sa han da hun ville ringe på nytt, og før hun rakk å motsi ham, lukket han de sterke fingrene rundt både hånden og mobiltelefonen.

Hvordan våget han?

Hun stirret på hånden hans. Så på ham.

– Hva i helvete er det du innbiller deg? freste hun.

– Hindrer deg i å oppføre deg som en idiot.

Nå var det nok, tenkte hun, men visste at det ikke nyttet. – Jeg setter pris på din omsorg, sa hun, – og jeg kan forsikre deg om at jeg ikke hadde gjort dette hvis jeg ikke var nødt. Han virket ikke helt overbevist. – Det er sant, jeg hadde egentlig en mye mer interessant plan for kvelden.

Et øyeblikk var hun redd han skulle spørre hva det innebar, men i stedet sa han: – Godt, hvis du insisterer på å dra dit, har jeg ikke noe annet valg enn å kjøre deg dit.

– Det behøver du ikke.

– Å jo, mrs March, det gjør jeg.

– Ellie, jeg ber. Kanskje hun hadde tatt feil av ham  …

– Men ikke før vi har bandasjert kneet.

– Det er det ikke tid til. Jeg fikser det når jeg kommer dit, prøvde hun seg på. – Det er mer enn nok at du kjører meg  …

– Enten gjør jeg det nå, sa han, – eller så kjører vi innom nærmeste legevakt og ber dem se på det. Uten å vente på svar, la han armen om livet hennes og løftet henne opp. – Hvordan skal du holde tyver unna og klippe plen hvis du blir liggende med et ødelagt kne?

– Latterlig, sa hun.

– Enig. Du skulle ha holdt sengen med et kaldt omslag på kneet. Kanskje du vil tenke over det en gang til hvis jeg frister med noe fra mitt rikholdige utvalg av gamle kjærlighetsromaner?

– En annen gang, takk. La oss komme av sted.

– Ulykken var delvis min feil  …

– Delvis?

Han trakk på skulderen. – Greit, jeg påtar meg hele ansvaret. Men jeg tror ikke det ble noe bedre av at du sparket til sykkelen.

Æsj! Han hadde selvfølgelig sett den barnslige reaksjonen hennes.

– Og som din arbeidsgiver, om enn aldeles ufrivillig sådan  … må jeg insistere på førstehjelp. I tilfelle du blir arbeidsudyktig lenge og prøver å saksøke meg.

– Noe så latterlig! Han sendte henne et blikk som fortalte at han ikke syntes tanken var latterlig. – Men jeg liker jo å bo her. Viktigere likevel var det at «lady Gabriella» bodde her, og hun gjorde virkelig store fremskritt i å sette eiendommen i stand, selv om det bare var på papiret. Selv var hun ikke gal nok til å forgylle gamle rammer, gjenoppbygge urtehagen eller male det forfalne lysthuset  … et strøk maling ville sannsynligvis få det til å kollapse. – Jeg elsker å bo i det latterlige lille tårnet.

– Gjør du?

Han kunne ha anstrengt seg litt mer for å skjule skuffelsen.

– Jeg gjør det. Huset inspirerte henne. – Hvorfor skulle jeg gjøre noe for å ødelegge det? Dessuten er det Adele som er arbeidsgiveren min, ikke du.

– Det kan vel diskuteres siden det er jeg som eier huset.

– Det vet ikke jeg noe om. Avtalen min er med henne, så jeg kan ikke saksøke deg, kan jeg vel? Han ble smal i blikket, og det ante henne at hun hadde funnet den perfekte taktikken for å få utsatt utkastelsen. – Kanskje du burde snakke med henne om det? foreslo hun.

– Det skal jeg.

Du kan jo prøve, tenkte hun. En av grunnene til at hun ville ha en pålitelig person til å bo i huset, var at hun ikke ville bli belemret med telefoner om frosne vannrør eller takstein tatt av storm.

Egentlig ville hun ikke belemres med noe som helst. Faktum var at hun hadde gjort det helt klart at broren burde selge og heller kjøpe en lettstelt leilighet slik hun hadde gjort.

Så det var kanskje ikke så rart at hun hadde forestilt seg Faulkner som en åndsfraværende gubbe bare opptatt av forskningen sine.

Han satte henne fra seg på en hard kjøkkenstol, og holdt henne nede til han var sikker på at hun ikke ville sprette opp for å løpe ut døren.

Hun oppdaget at i tillegg til de utrolige, blå øynene, hadde han noen fantastiske øyevipper.

– Førstehjelpskrinet? bjeffet han.

– Hmm? Hun rødmet som en tomat da det gikk opp for henne at han ikke holdt henne fast lenger, men at det var hun som fortsatt hadde armene rundt halsen hans. – Å, det ligger under vasken, sa hun og skyndte seg å veive med armen i riktig retning. – En rød eske med hvitt kors  …

Hun klarte å holde munn mens han rotet gjennom innholdet til han fant en elastisk bandasje. Hun fulgte ham nysgjerrig med øynene, fortsatt taus da han hentet en flaske vann i kjøleskapet, helte den i en bolle og dyppet bandasjen i vannet.

Å, nei  …

– Du våger ikke å røre meg med det der!

– Ikke? Han forsikret seg om at bandasjen var skikkelig gjennomtrukket av det iskalde vannet, før han så bort på henne. – Jeg trodde du likte å bo her.

Hun skulle ikke ha sagt det, det skjønte hun nå. Kunnskap var makt. Hvis han visste hvor viktig det faktisk var for henne, kunne han få henne til å gjøre hva som helst.

Nåvel, ikke hva som helst  …

Skjønt, hvis han smilte  …

– Klarer du å få av deg buksene uten hjelp? spurte han.

Hva?

– Eller vil du at jeg skal klippe opp benet? Han holdt opp en liten saks og klippet i luften med den.

– Valget er ditt, sa han blidt.

– Nei! Det var ikke det at det var favorittbuksene hennes som fikk henne til å kapitulere, men en motvillig erkjennelse av at han hadde rett. Hun kom ikke til å klare serveringsjobben uten bandasje. Hadde det ikke vært for at Sue var desperat, ville hun ikke gjort det i det hele tatt. Det var møtekveld i skrivesirkelen, og hun gikk glipp av første del.

– Gi meg ett minutt, sa hun og kneppet opp knappen, før hun ventet på at han skulle snu seg mens hun vrikket seg ut av de trange buksene.

Han sto bare og ventet på at hun skulle bli ferdig, og kanskje var hun unødig blyg. Så fort buksene var av, var de av  … Hun ville sitte med bare ben, og siden toppen var kort, var trusen synlig.

Hun var ikke sikker på om hun var lettet over at hun hadde på seg en behagelig, anstendig underbukse, eller ergerlig over at hun ikke hadde den knapt synlige, røde greia innkjøpt med tanke på en eventuell spesiell anledning, men den ville kanskje ha fått ham til å legge bort den sjefete tonen og rødme aldri så lite.

Hun slapp jeansen ned, og den ble liggende i en krøll rundt anklene hennes. Hun torde ikke sparke den unna, i redsel for å gjøre vondt verre.

Han var tilsynelatende helt uberørt av synet av nakne kvinnelemmer, bøyde seg bare ned og lirket buksen vekk før han slengte den over nærmeste stol. Deretter satte han seg, løftet det skadde benet hennes og dyttet og presset litt på det vonde kneet mens han holdt blikket festet på ansiktet hennes for å se om det gjorde vondt. Men hun hadde fått tid til å samle seg, og klarte å bevare maska. Og det trengte hun da han konstaterte at det ikke forelå noen alvorlig skade og ga seg effektivt til å forbinde kneet med det iskalde omslaget.

Det virket som de brede skuldrene ikke bare var til pynt, for han forbandt henne etter alle kunstens regler.

– Hvordan kjennes det? spurte han.

– Jeg vet ikke. Nummen av kulde.

– Om en time kommer du til å ønske at det fortsatt var numment av kulde. Greier du å gå på det?

Hun grep hånden hans og reiste seg. Tok et par nølende skritt. – Ser sånn ut. Godt jobbet, doc.

Blikket hans fortalte at han ikke likte å bli tiltalt som «doc», men han sa ikke noe. – Det hjelper, men du finner fort ut at det blir vanskelig å svinse omkring. Han rakte henne jeansen. – Jeg kjører frem bilen mens du kjemper deg inn i disse.

Ellie valgte å skifte i stedet, siden hun likevel var sent ute. Hun dro toppen over hodet og sto igjen i favorittbehåen, en hvit push-up med blonder. Sørgelig at det var kneet og ikke skulderen som måtte forbindes, for hun skulle ha likt å se om doktor Faulkner hadde vært like uttrykksløs hvis han fikk puppene hennes rett opp i ansiktet mens han bandasjerte skulderen  …

Hun fniste fjollete ved tanken mens hun dro de svarte servitrisebuksene opp av sekken. Først da hun var ferdig påkledd og klar til å gå, snudde hun seg  … og fikk se Benedict Faulkner i døråpningen. Hun hadde tatt det for gitt at han satt og ventet i bilen.

Hvor lenge hadde han stått der?

– Så du løy altså om nettingstrømper og hofteholder? sa han tørt uten å fortrekke en mine.

– Jeg tar ekstra pris for å bruke det, sa hun og gikk mot døren på stive ben, – og Handelskammeret er gjerrig  … Hun kvalte et gisp. – Jeg ventet meg Adeles’ Morris Minor, sa hun. Den sto i brorens garasje og var langt fra en lekker veteransportsbil. – Hvor kommer den fra?

– Den var hos en kollega mens jeg var borte.

– Noen du stoler på, vil jeg tro? sa hun. Siden hun ikke greide å bøye kneet, måtte hun sette seg inn med baken først, gli lenger inn på setet og løfte det vonde benet. Totalt uten eleganse.

– Det sier seg selv.

– Siden du har hentet den, betyr det vel at du har tenkt å være her en stund?

– Jeg bodde hos henne et par døgn for å sove ut, sa han. – Men du har rett. Jeg kommer ikke til å dra noe sted de neste par ukene.

Henne.

Det utløste blandete følelser. Hun konsentrerte seg om «blås nå i det»-varianten, og resten av den beklagelig korte turen tenkte hun på hvor deprimerende skrekkelig det ville bli å gå på boligjakt.

– Når skal jeg hente deg? spurte han da han stanset foran rådhuset.

– Hva? Å, men du trenger ikke det, sa hun og åpnet døren, og måtte straks erkjenne at mens det hadde vært relativt enkelt å komme inn i bilen, var det umulig å komme ut uten hjelp. – Jeg skal på et møte ved siden av, sa hun da han ilte rundt bilen for å hjelpe henne. – På biblioteket. Jeg er sikker på at noen kan kjøre meg hjem.

– Hvor sikker? Han rakte frem hånden.

Faktum var at hun var helt sikker, men hun fikk pusteproblemer av å kjenne hånden hans rundt sin.

Det at hun nølte, tolket han som usikkerhet, så han gjentok spørsmålet. – Når skal jeg hente deg utenfor biblioteket?

– Vi, æh, går vanligvis på puben etterpå, fikk hun frem.

– Ditt liv er en festlig runddans, Ellie.

– Hva kan jeg si?

– Hvis du har tenkt deg ut av denne bilen, foreslår jeg at du sier når jeg skal hente deg utenfor biblioteket.

Hun kjente raseriet boble over den diktatoriske tonen, samtidig som det unektelig var en liflig tanke å bli hentet av en flott mann i en superlekker bil.

Dessuten hadde han rett. Hun hadde ikke noe hun skulle ha sagt. Eller rettere, hvis hun ikke sa noe, kom hun ikke ut av bilen, og han ble værende der.

Fristende, men  … – Ja vel, doc, du vinner, sa hun.

– Ben, sa han. – Bare  … Ben.

– Ben. Klokken ni da. Utenfor biblioteket.

Han var fornøyd, og hjalp henne trygt ut av bilen, opp trappen og inn på rådhuset. Først da han gikk ut igjen, tillot hun seg å smile tilfreds. Mål nummer én oppnådd. Han hadde bedt henne kalle ham Ben.

Det neste målet var et smil. Kun for hans eget beste, selvfølgelig  …

